SET ปิดเช้าบวก 18 จุด ตามตปท. ลุ้นบ่ายวิ่งต่อ แนะจับตาสถานการณ์รัสเซีย-ยูเครน
SET ปิดเช้าบวก 18 จุด ตามตปท. ลุ้นบ่ายวิ่งต่อ แนะจับตาความตึงเครียดระหว่างรัสเซีย และ ยูเครน โดยให้แนวรับไว้ที่ 1,670 จุด และ 1,663 จุด แนวต้าน 1,683 จุด และ 1,687 จุด
25 ก.พ. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ฟื้นตัวขึ้นในทิศทางเดียวกับตลาดหุ้นในภูมิภาค ตามทิศทางดัชนี Dow Jones และ Nasdaq รีบาวด์ขึ้นทางเทคนิค แต่อย่างไรก็ตามมองว่ากำลังซื้อไม่แข็งแรงมากพอที่จะปรับตัวขึ้น ซึ่งยังมีแรงขายออกมาอย่างต่อเนื่อง โดยนักลงทุนยังคงติดตามท่าที่ขององค์การสนธิสัญญาป้องกันแอตแลนติกเหนือ (NATO) และ สหรัฐฯ ต่อสถานการณ์ความตึงเครียดระหว่างรัสเซีย และ ยูเครน
นอกจากนี้ยังคงมีความกังวลต่อการแพร่ระบาดของเชื้อไวรัสโควิด-19 ในประเทศที่ตัวเลขผู้ติดเชื้อได้ทำจุดสูงสุดใหม่อย่างต่อเนื่อง และผลประกอบการของบริษัทจดทะเบียนไตรมาส 4/64 ที่ทยอยออกมาต่อเนื่อง ในขณะเดียวกัน MSCI เตรียมปรับลดน้ำหนักลงทุนหุ้นไทยลงในสัปดาห์หน้า
สำหรับแนวโน้มในช่วงบ่าย คาดว่าตลาดน่าจะยังเคลื่อนไหวอยู่ในกรอบที่จำกัด โดยให้แนวรับไว้ที่ 1,670 จุด และ 1,663 จุด แนวต้าน 1,683 จุด และ 1,687 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,201.94 ล้านบาท ปิดที่ 164.00 บาท เพิ่มขึ้น 1.00 บาท
CPALL มูลค่าการซื้อขาย 2,002.29 ล้านบาท ปิดที่ 67.50 บาท เพิ่มขึ้น 1.75 บาท
OSP มูลค่าการซื้อขาย 1,769.10 ล้านบาท ปิดที่ 35.75 บาท เพิ่มขึ้น 2.25 บาท
PTTEP มูลค่าการซื้อขาย 1,101.06 ล้านบาท ปิดที่ 131.50 บาท ลดลง 1.00 บาท
BANPU มูลค่าการซื้อขาย 1,095.08 ล้านบาท ปิดที่ 11.00 บาท เพิ่มขึ้น 0.20 บาท